Malibongwe-padwoede: Beskuldigde vra ontslagPearce saam met sy vrou Tammy. Foto: Facebook Sabelo Dingiswayo, regsverteenwoordiger vir Meekahaefele Masooa, het ’n aansoek om ontslag ingevolge art. 174 van die Strafproseswet ingedien. Die aansoek is ingedien nadat die staat Woensdag sy saak afgesluit het in die hooggeregshof in Johannesburg, wat in die Randburg-landdroshof sit. Dingiswayo het die geloofwaardigheid van die staat se getuies bevraagteken. Regter Brian Spilg het gesê die toets is of die bewyse voor die hof ŉ redelike persoon sal dwing om die beskuldigde skuldig te bevind. Spilg het die aansoek van die hand gewys en gesê daar is ŉ geldige saak teen Masooa. Maj. Chris Mangena, ŉ forensiese kenner wat namens die staat getuig het, het tydens sy getuienis gesê Pearce se baadjie het twee koeëlgate ingehad. Pearce is in die linkerarm en lae rug geskiet. Meekahefele Mosooa waai vir fotograwe buite die hof tydens ‘n vorige verskyning. Foto: Werner Beukes / SAPA ‘n Ooggetuie het vroeër getuig Masooa het Pearce aan sy kraag gegryp en hom in die rug geskiet. Staatsaanklaer, Arveena Persad, het gesê dit strook met Mangena se getuienis dat die wond “kenmerkend is van nabye kontak”. Masooa, ŉ prokureur van Centurion, word aangekla van die moord op Pearce, wat op 14 Februarie 2014 tydens spitsverkeer doodgeskiet is. Die verhoor duur voort. Klik hier vir alle vorige berigte oor die saak op Maroela Media.